"Condamnăm cu fermitate acest atac terorist atroce împotriva unor civili nevinovați", a declarat Erdogan la un miting la Ankara, potrivit AFP, citat de Agerpres.
"Terorismul este inacceptabil, indiferent de unde vine sau cine îl comite", a adăugat el.
Numărul victimelor în urma atacului de vineri seară de la periferia Moscovei, revendicat de gruparea jihadistă Statul Islamic, a crescut la 115 morți, iar printre ei se numără și trei copii, a anunțat sâmbătă Comitetul de Anchetă din Rusia.
Kremlinul a anunțat că Rusia a reținut 11 persoane, inclusiv pe cei patru presupuși atacatori înarmați, în legătură cu asaltul de la sala de concerte Crocus City Hall.
Cei patru presupuși autori ai atacului au fost arestați în regiunea Briansk, care se învecinează cu Ucraina și Belarus, a precizat Comitetul de Anchetă.
FSB a afirmat că suspecții aveau "contacte corespunzătoare de partea ucraineană" și intenționau să fugă în Ucraina.
Autoritățile ruse nu au oferit nicio dovadă a acestor presupuse legături, a căror natură nu a fost specificată.
Ucraina a respins ferm orice legătură cu atacul.
Bărbați neidentificați purtând haine de camuflaj au luat cu asalt vineri sala de concerte Crocus City Hall cu puțin timp înainte de începerea unui concert în suburbia Krasnogorsk a Moscovei și au deschis focul asupra mulțimii.